[{"text_idx": "#000000", "text": "Os oes gennych gwestiwn am Gristnogaeth, bywyd, neu eisiau ein gweld yn delio gyda mater penodol, beth am ddanfon neges atom drwy'r ffurflen isod?"}, {"text_idx": "#000002", "text": "Mae pobl yn paratoi ar gyfer y Nadolig mewn amrywiol ffyrdd. Mae rhai\u2019n agor drysau bach eu calendrau adfent i fwyta\u2019r siocled blasus. Mae eraill yn dechrau gwrando ar gerddoriaeth Nadoligaidd Wham! a Mariah Carey ar Spotify. Mae eraill eto yn dathlu trwy godi eu coed Nadolig lliwgar yn eu parlwr a gosod addurniadau o amgylch y ty\u0302. Ydy, mae\u2019r Adfent yn gyfnod cyffrous iawn o\u2019r flwyddyn wrth i ni edrych ymlaen yn eiddgar ar gyfer y Nadolig. Sut wyt ti yn paratoi am y Nadolig?"}, {"text_idx": "#000003", "text": "Yng nghanol yr holl fwrlwm mae\u2019n hawdd colli golwg ar wir ystyr y Nadolig \u2013 fod Mab Duw, Iesu Grist, wedi dod yn ddyn o gig a gwaed. Wyt ti erioed wedi meddwl beth yw ystyr y gair \u2018adfent\u2019? Daw\u2019r gair o\u2019r hen air Lladin adventus sy\u2019n golygu \u2018dyfodiad\u2019. Dros y blynyddoedd mae\u2019r adfent wedi bod yn gyfnod i Gristnogion feddwl ac ystyried pam fod Iesu wedi dod i\u2019r byd fel baban mewn preseb ym Methlehem. Beth wyt ti am ei wneud gyda dy adfent di? Beth am dreulio peth o\u2019r amser yn meddwl a rhyfeddu ar y ffaith fod Iesu wedi dod yn ddyn?"}, {"text_idx": "#000004", "text": "Bwriad y cynllun darllen hwn yw dy helpu i wneud hynny. Bydd y cynllun hwn yn edrych ar beth mae\u2019r Beibl yn ei ddweud am Iesu Grist \u2013 y Duw ddaeth yn ddyn. Bob dydd, bydd darn cryno o\u2019r Beibl i\u2019w ddarllen ynghyd ag ychydig o gwestiynau i dy helpu i ddeall y testun. Byddwn yn cychwyn drwy edrych ar sut mae\u2019r Hen Destament yn edrych ymlaen at eni Iesu cyn edrych ar hanes y geni yn y Testament Newydd. Byddwn yn gorffen trwy edrych ar yr hyn mae\u2019r Beibl yn ei ddweud yngly\u0302n a\u0302 pham wnaeth Duw anfon Iesu Grist i\u2019r byd. Fy ngobaith ydy y bydd y cynllun darllen hwn yn dy gynorthwyo dros y Nadolig i weld mae Iesu yw\u2019r anrheg Nadolig gorau erioed. Nadolig llawen i ti!"}, {"text_idx": "#000005", "text": "Os oes gen ti gwestiynau neu os wyt ti eisiau trafod mwy am yr hyn rwyt wedi\u2019i ddarllen, beth am ofyn i dy rieni neu siarad gyda rhywun yn dy eglwys? Mae hefyd modd danfon cwestiynau i Llwybrau trwy\u2019r ddolen ar dop ein gwefan, neu dros Facebook, Twitter ac Instagram \u2013 @Llwybrau."}]